উত্তর সাইপ্রাস একটি আধা রাষ্ট্রপতি শাসিত প্রতিনিধিত্বমূলক গণতান্ত্রিক প্রজাতন্ত্র, যেখানে রাষ্ট্রপতি রাষ্ট্রের প্রধান এবং প্রধানমন্ত্রী সরকার প্রধান হিসেবে দায়িত্ব পালন করে। দেশটিতে বহুদলীয় রাজনীতি বিদ্যমান। কার্যনির্বাহী ক্ষমতা সরকার প্রয়োগ করে। আইনি ক্ষমতা সরকার এবং প্রজাতন্ত্রের আইনসভা (অ্যাসেম্বলি) উভয়েরই উপর ন্যস্ত। বিচার বিভাগ নির্বাহী এবং আইনসভা থেকে স্বাধীন।

রাষ্ট্রপতি পাঁচ বছরের মেয়াদে নির্বাচিত হন। দেশটির বর্তমান রাষ্ট্রপতি মুস্তাফা আকিনচি আর বর্তমান প্রধানমন্ত্রী হলেন "এরসিন তাতার"। "ন্যাশনাল অ্যাসেম্বলি" হল প্রজাতন্ত্রের আইনসভা, যেখানে ৬ নির্বাচনী জেলা থেকে সমানুপাতিক হারে ৫০ জন সদস্য নির্বাচিত হন। ২০১৮ সালের জানুয়ারির নির্বাচনে ডানপন্থী ন্যাশনাল ইউনাইটি পার্টি বিধানসভায় সর্বাধিক আসন লাভ করে। বর্তমান দেশটিতে "ন্যাশনাল ইউনাইটি পার্টি" এবং মধ্যপন্থী "পিপলস পার্টি"র একটি জোট সরকার বিদ্যমান।

উত্তর সাইপ্রাসের বিচ্ছিন্নতা এবং তুর্কি সমর্থনের উপর অতিরিক্ত নির্ভরতার কারণে দেশের রাজনীতিতে তুরস্কের উচ্চ পর্যায়ের প্রভাব রয়েছে। এর ফলে অনেক বিশেষজ্ঞ একে তুরস্কের একটি কার্যকর পুতুল রাষ্ট্র (পাপেট স্টেট) হিসাবে আখ্যা দিয়েছেন। অন্যান্য বিশেষজ্ঞরা অবশ্য উত্তর সাইপ্রাসের নির্বাচন ও নিয়োগের স্বতন্ত্র পদ্ধতি এবং তুর্কি সাইপ্রিয়ট সরকার ও তুর্কি সরকারের মধ্যে বিরোধের দিকে ইঙ্গিত করে বলেছেন, উত্তর সাইপ্রাসের জন্য "পুতুল রাষ্ট্র" বিশেষণটি সঠিক নয়।

ধর্ম
শিক্ষা
রাজনীতি
চলচ্চিত্র